12 sterf toe vragmotor deur Kersmark in Berlyn ry | Maroela Media
Volgens die polisie het die vragmotor deur die tafels en houtstalletjies gejaag. 'n Persoon, vermoedelik die bestuurder van die vragmotor, is naby die toneel in hegtenis geneem en 'n passasier is dood toe paramedici hom behandel het.
Talle toeriste en plaaslike inwoners het die gewilde Kersmark buite die Kaiser Wilhelm-gedenkkerk bygewoon toe die groot Scania-vragmotor daardeur gejaag het. Duitsland se topsekuriteitsbeampte het gesê volgens bewyse was dit doelbewus en die Withuis in Amerika het die voorval, "wat 'n terroriste-aanval blyk te wees", veroordeel.
Die polisie het vroeg Dinsdag gesê 48 persone is in hospitale opgeneem, waarvan sommige ernstige beserings opgedoen het.
Mike Fox, wat van Birmingham in Engeland die Kersmark bygewoon het, het aan die Associated Press gesê die vragmotor het hom met ongeveer drie meter gemis. Hy het persone gehelp wat frakture opgedoen het of onder die stalletjies vasgekeer was. "Mens doen wat jy kan. Dit het so vinnig gebeur, daar was niks wat ons kon doen om dit te stop nie," het hy gesê.
Die vragmotor, wat staalpenne vervoer het, het op 'n sypaadjie langs die mark tot stilstand gekom. Dit het 'n groot stalletjie, "Fascination Christmas", omgery en 'n groot Kersboom omgestamp. Die drie meter hoë boom het in die straat gelê met die rooi en goue ornamentele Kersballe nog vasgemaak en 'n goue ster aan die bopunt.
Die voorval kom 'n maand nadat die Amerikaanse staatsdepartement persone gewaarsku het teen aanvalle by markte en ander openbare plekke in Europa en gesê ekstremistegroepe soos die Islamitiese Staat en Al Kaïda "fokus op die vakansieseisoen en verwante geleenthede".
Albei groepe het volgelinge aangemoedig om van vragmotors gebruik te maak om skares aan te val. Altesaam 86 persone is op 14 Julie vanjaar dood toe 'n vragmotor deur 'n skare by Bastilledag-vieringe gejaag het. Die Islamitiese Staat het aanspreeklikheid aanvaar vir die voorval.
Daar was nie Maandag enige versperrings rondom die Kersmark in Berlyn nie.
Owerhede het persone op Twitter versoek om die gebied te vermy omdat hulle die strate wou oophou vir reddingsvoertuie. Talle ambulanse het in die straat gestaan en wag om persone te ontruim.
Die passasier in die vragmotor het aan sy beserings beswyk terwyl paramedici hom behandel het, het Winfried Wenzel, woordvoerder van die polisie in Berlyn, gesê. Die polisie het later gesê die man is van Poolse afkoms, maar geen verdere inligting is nog bekend gemaak nie.
'n Verdagte, vermoedelik die bestuurder, is ongeveer 2 km van die toneel naby die Oorwinningskolommonument in hegtenis geneem. "Hy word ondervra," het Wenzel bygevoeg. Die vragmotor is in Pole geregistreer en die polisie glo dis moontlik van 'n nabygeleë bouperseel gesteel.
Die eienaar van die vragmotor het gesê hy vermoed die vragmotor, wat sy neef bestuur het, is dalk gekaap. Ariel Zurawski het gesê hy het Maandag omstreeks 12:00 laas met sy neef gepraat toe hy gesê het die vragmotor is in Berlyn en hy sal na verwagting Dinsdagoggend sy vrag aflewer. "Hulle moes iets aan my bestuurder gedoen het," het hy aan TVN24 gesê.
Federale staatsaanklaers, wat terreurgevalle hanteer, het die ondersoek oorgeneem, volgens Heiko Maas, Duitsland se minister van justisie.
Die verkose Amerikaanse president Donald Trump het Islamitiese terreurgroepe blameer vir die aanval, maar dit is nog nie duidelik waarop hy sy uitlating baseer nie. Hy het gesê Islamitiese ekstremiste moet "van die aarde af uitgewis word" en onderneem om dié sending uit te voer "saam met alle vredeliewende vennote".
Duitse owerhede het egter gesê dit is nog te vroeg om te bevestig dat die ongeluk doelbewus was. "Ek wil nog nie die woord 'aanval' gebruik nie, alhoewel die getuienis soontoe wys," het Thomas de Maiziere, minister van binnelandse sake, aan ARD-televisie gesê. "Daar is 'n sielkundige effek in die hele land wat woordkeuse betref, en ons moet baie, baie versigtig wees en nie spekuleer nie."
-Associated Press-skrywers David Rising, Geir Moulson en Frank Jordans in Berlyn en Lori Hinnant in Parys het tot hierdie verslag bygedra.
Mense 'vlug' na Europa om bietjie 'weg te kom' van die stres van om-in-Afrika-te-woon, maar nerens is jy meer veilig nie. Die ironie is dat is dat die Europeers weer hierheen vlug vir rustigheid…
Ek hoop nou nie die Duitse Regering kom weer met die storie dat die aanvallers "versteurd" is nie, want dit is wat hulle altyd se. Merkel verbied enige negatiewe berigte oor die immigrante en daardie inligting kry ek direk vanaf Berlyn. Die Duitsers is moeg vir haar regering en haar hand op die blaas houding met Obama – wat so immigrant-vriendelik is en sien uit dat Trump die Withuis betree om 'n verandering aan te bring.
Ek sien in Daily Mail se kommentaar is mense woedend vir Merkel wat die immigrante ingebring het. Trump 100%
Daar was waarskuwings gewees dat so-iets kan gebeur maar die Duitse Regering het hulle nie daaraan gesteur nie want hulle glo nie dat die immigrante iets verkeerd kan doen nie, Hulle probeer polities korrek wees maar ly self daaronder -totdat dit te laat is.
Polities- korrektheid gaan nie vir Duitsland red nie. Die Duitse polpulasie moet hulle stem dik maak.